吳興道中過落石祠廟貌甚嚴榜云唐李英公廟
作者：周紫芝
朝代：宋

paragraphs: 天厭孤隋失羣醜，鹿走中原死誰手。
爬搔癢疥不足平，虬髯少年十八九。
經營四海多腹發，英公扶持真臂肘。
從來斷國要老成，公獨含糊無可否。
留得宮中老孽妻，幾覆昭陵一杯酒。
蚤歲功名塞天破，九廟丘墟只回首。
狐埋未幾狐掘之，天上浮雲倏蒼狗。
更憑頑石作靈祠，頗似當年柳州柳。
不如梁公摩虎鬚，爲言百歲不祔姑。
提師十萬復誰可，興邦一言還要渠。
人間萬事本難料，老將未須輕腐儒。